A BIZOTTSÁG HATÁROZATA
(2009. július 29.)
a 2002-es németországi klasszikus sertéspestis elleni küzdelem járványügyi intézkedéseinek keretében felmerült kiadásokhoz történő közösségi pénzügyi hozzájárulás megállapításáról szóló 2006/433/EK határozat módosításáról
(az értesítés a C(2009) 5866. számú dokumentummal történt)
(Csak a német nyelvű szöveg hiteles)
(2009/580/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikkére,
mivel:
(1)
A 90/424/EGK határozat megállapítja a Közösség különleges állat-egészségügyi intézkedésekhez - köztük a járványügyi intézkedésekhez - történő pénzügyi hozzájárulására irányadó eljárásokat.
(2)
A 2003/745/EK bizottsági határozattal (2) a Közösség pénzügyi hozzájárulást nyújtott Németországnak a klasszikus sertéspestis elleni küzdelemre irányuló, 2002-ben elrendelt járványügyi intézkedések kapcsán felmerült költségekhez.
(3)
A 2006/433/EK bizottsági határozat (3) megállapította a klasszikus sertéspestis 2002. évi felszámolásával kapcsolatos kiadásokhoz nyújtható közösségi pénzügyi hozzájárulás teljes összegét.
(4)
Az említett hozzájárulás a német hatóságok által a 2003/745/EK határozattal összhangban 2003. november 19-én benyújtott kérelmen alapul. A kérelemben hivatkoztak néhány, még lezáratlan ügyre. Ezen ügyek csak 2007. december 27-én rendeződtek. Az ezt követő kifizetést a német hatóságok 2008. január 8-án foganatosították. Tekintettel arra, hogy a még lezáratlan ügyekről külön említést tesz az eredeti kérelem, a Bizottság szerint az azok rendezéséhez szükséges időt megfelelően indokolt fizetési késedelemnek kell tekinteni és emiatt engedélyezhető a nulla levonási ráta alkalmazása a 2003/745/EK határozat 4. cikke (1) bekezdése utolsó albekezdésének megfelelően.
(5)
2008. június 19-én Németország visszatérítés iránti hivatalos, kiegészítő kérelmet nyújtott be a 2003/745/EK határozat 5. cikke (1) bekezdésének megfelelően. A kiegészítő kérelemben szereplő összegek olyan kiadásokra vonatkoznak, melyeket eredetileg nem térítettek vissza a német hatóságok.
(6)
A 2003/745/EK határozatot és különösen annak 2. cikke b) és c) pontját, illetve 4. cikkét kell ezért alkalmazni e kiegészítő kérelemre.
(7)
A fenti megfontolásokra való tekintettel módosítani kell a 2006/433/EK határozatban említett teljes pénzügyi hozzájárulás összegét.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/433/EK határozat 1. cikke helyébe a következő szöveg lép:
„1. cikk
A 2003/745/EK határozat szerinti 2002-es németországi klasszikus sertéspestis felszámolása kapcsán felmerülő kiadásokhoz történő közösségi pénzügyi hozzájárulás teljes összegét 970 167,31 EUR-ban állapítják meg.
Mivel a 460 000 és 465 808,47 EUR-s két részlet folyósítása már megtörtént, a közösségi pénzügyi hozzájárulás fennmaradó része 44 358,84 EUR.”
2. cikk
E határozat címzettje a Németországi Szövetségi Köztársaság.
Kelt Brüsszelben, 2009. július 29-én.